池上作
作者：白居易
朝代：唐

paragraphs: 西溪風生竹森森，南潭萍開水沈沈。
叢翠萬竿湘岸色，空碧一泊松江心。
浦派縈迴誤遠近，橋島向背迷窺臨。
澄瀾方丈若萬頃，倒影咫尺如千尋。
泛然獨遊邈然坐，坐念行心思古今。
菟裘不聞有泉沼，西河亦恐無雲林。
豈如白翁退老地，樹高竹密池塘深。
華亭雙鶴白矯矯，太湖四石青岑岑。
眼前盡日更無客，膝上此時唯有琴。
洛陽冠蓋自相索，誰肯來此同抽簪。